[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.12.2008

KOM(2008) 849 endelig

2008/0236 (ACC)

Forslag til

RÅDETS BESLUTNING

om Fællesskabets holdning til forslaget om at ændre toldkonventionen om international godstransport på grundlag af TIR-carneter (TIR-konvention af 1975)

(forelagt af Kommissionen)

BEGRUNDELSE

Baggrunden for forslaget

Begrundelser og målsætninger

Toldkonventionen om international godstransport på grundlag af TIR-carneter (TIR-konventionen) af 14. november 1975 blev godkendt på Det Europæiske Økonomiske Fællesskabs vegne ved Rådets forordning (EØF) nr. 2112/78. Konventionen trådte i kraft i Fællesskabet den 20. juni 1983.

Formålet med den foreslåede beslutning er at ændre den forklarende bemærkning til artikel 8, stk. 3, i TIR-konventionen. Ændringen vedrører det anbefalede garantiniveau for TIR-carnetet. I oktober 2008 besluttede arbejdsgruppen for toldspørgsmål vedrørende transport og administrationsudvalget for TIR-konventionen, at det anbefalede beløb, der kan kræves for hvert carnet, ændres fra 50 000 USD til 60 000 EUR.

Generel baggrund

TIR-konventionen administreres af De Forenede Nationers Økonomiske Kommission for Europa (UNECE) i Genève. Konventionen etablerede en toldforsendelsesprocedure for international godstransport ad landevej, og den gør det muligt for varer, der er omfattet af suspension af told og afgifter, at krydse internationale grænser med et minimum af intervention fra toldmyndighedernes side undervejs. Ved at lempe de traditionelle hindringer for den internationale godstransport tilskynder TIR-ordningen til udvikling af den internationale samhandel. Da ordningen reducerer forsendelsestiderne, kan der opnås store besparelser i forsendelsesomkostningerne. Den største fordel ved ordningen er, at TIR-konventionen gennem den internationale garantikæde giver forholdsvis enkel adgang til de fornødne garantier. TIR-carnetet er ikke blot en forsendelsesangivelse, men også en garanti. Garantiniveauet på 50 000 USD, der blev fastsat i 1975, er ikke ændret siden.

I de senere måneder har nogle af konventionens kontraherende lande udtrykt bekymring over det nuværende anbefalede garantiniveau på 50 000 USD for TIR-transport. De var af den opfattelse, at de nuværende valutakurser og priser er anderledes, end de var i 1975, og at de derfor er nødt til at anvende yderligere kontrolforanstaltninger såsom toldledsagelse og finansielle garantier. For at undgå disse yderligere foranstaltninger og problemer blev der stillet forslag om ændring af den forklarende bemærkning 0.8.3. Forslaget er blevet drøftet af arbejdsgruppen for toldspørgsmål vedrørende transport og af administrationsudvalget for TIR-konventionen, og der er ikke rejst indsigelser.

Da EF-lovgivningen allerede anvender det anbefalede beløb på 60 000 EUR, har den foreslåede ændring ingen betydning for Fællesskabet.

Gældende bestemmelser inden for forslagets rammer

Der findes ingen gældende bestemmelser på det område, som forslaget vedrører.

Sammenhæng med Unionens øvrige politikker og målsætninger

Den foreslåede beslutning er forenelig med den fælles handels- og transportpolitik. TIR-ordningen forenkler landevejstransporten og tillader, at varer kan transporteres gennem de 67 kontraherende landes områder med et minimum af indgriben fra toldmyndighedernes side. Gennem en international garantikæde giver ordningen forholdsvis enkel adgang til de fornødne garantier. De forenklinger, der er opnået gennem TIR-konventionen, er i overensstemmelse med den reviderede Lissabonstrategi.

Høring af interesserede parter og konsekvensanalyse

Høring af interesserede parter

Høringsmetoder, hovedmålgrupper og respondenternes overordnede profil

Høringerne om forslaget omfattede Den Internationale Vejtransportunion, alle garantiforeninger og toldmyndigheder i de kontraherende lande i TIR-konventionen. Der foregik også høringer på møder i arbejdsgruppen vedrørende toldspørgsmål i relation til transport og TIR-konventionens administrationsudvalg.

Sammenfatning af svarene og af, hvordan der er taget hensyn til dem

Positiv udtalelse

Indhentning og anvendelse af ekspertise

Der var ikke behov for ekstern ekspertbistand.

Konsekvensanalyse

Garantiniveauet for TIR-carnetet bør øges for at sikre TIR-ordningen og undgå yderligere kontrolforanstaltninger såsom ledsagelse eller krav om finansiel sikkerheds- eller garantistillelse.

Den anbefalede garanti på 60 000 EUR har allerede fundet anvendelse i Fællesskabet i et stykke tid og den foreslåede ændring vil yderligere rette TIR-konventionen ind efter EF-lovgivningen.

Ved at indføre denne ændring sikres toldmyndighedernes finansielle interesser til fulde, og anvendelsen af den omkostningsfulde toldledsagelse forventes at falde.

Forslagets retlige aspekter

Denne ændring består i at ændre den forklarende bemærkning til artikel 8, stk. 3, i TIR-konventionen.

Retsgrundlag

Artikel 133 og artikel 300, stk. 2, i traktaten om oprettelse af Det Europæiske Fællesskab.

Subsidiaritetsprincippet

Forslaget hører under Fællesskabets enekompetence. Subsidiaritetsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet, hvilket begrundes således:

Det gennemfører en ændring af den internationale aftale, der som sådan overholder proportionalitetsprincippet.

Forslaget vedrører den forklarende bemærkning. Målet med ændringen er at ændre det anbefalede garantiniveau for TIR-carnet fra 50 000 USD til 60 000 EUR.

Reguleringsmidler

Foreslåede reguleringsmidler: Beslutning

Andre midler ville ikke være hensigtsmæssige af følgende grunde:

Internationale aftaler og ændringer af sådanne indsættes normalt i Fællesskabets retsforskrifter ved hjælp af en beslutning.

Budgetmæssige konsekvenser

Forslaget har ingen konsekvenser for Fællesskabets budget.

2008/0236 (ACC)

Forslag til

RÅDETS BESLUTNING

om Fællesskabets holdning til forslaget om at ændre toldkonventionen om international godstransport på grundlag af TIR-carneter (TIR-konvention af 1975)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, og

ud fra følgende betragtninger:

(1) Toldkonventionen om international godstransport på grundlag af TIR-carneter (TIR-konvention) af 14. november 1975 blev godkendt på Fællesskabets vegne ved Rådets forordning (EØF) nr. 2112/78 af 25. juli 1978[1] og trådte i kraft i Fællesskabet den 20. juni 1983[2].

(2) Nogle af TIR-konventionens kontraherende lande har udtrykt bekymring over det nuværende anbefalede garantiniveau for TIR-transport. De fremfører, at de nuværende valutakurser og priser er anderledes, end de var i 1975, og at de derfor er nødt til at anvende yderligere kontrolforanstaltninger såsom toldledsagelse eller finansielle garantier. For at undgå yderligere foranstaltninger og problemer blev der stillet forslag om ændring af den forklarende bemærkning 0.8.3.

(3) I oktober 2008 besluttede administrationsudvalget for TIR-konventionen, at der, for at sikre de finansielle interesser for de toldmyndigheder, der deltager i TIR-ordningen, skal foretages en ændring af den forklarende bemærkning 0.8.3. for at erstatte henvisningen til 50 000 USD med en henvisning til 60 000 EUR.

(4) Fællesskabets holdning til den foreslåede ændring bør lægges fast -

VEDTAGET FØLGENDE BESLUTNING:

Artikel 1

Fællesskabets holdning i administrationsudvalget er at støtte det vedlagte udkast til ændring.

Artikel 2

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand

BILAG

Forklarende bemærkning 0.8.3. ændres som følger:

"50 000 USD" erstattes med "60 000 EUR"

[1] EFT L 252 af 14.9.1978.

[2] EFT L 31 af 2.2.1983, s. 13.